
    Mitt dramatiske scenario har vært at helten har store forventninger i utgangspunktet, men blir innhentet av livet selv.


    Axel Jensen

  


  
    


    – Ser du lysene fra byen i det fjerne, der skal vi utføre vårt første attentat.


    – Hører du? Ikke kan du snakke, ikke hører du, og sakte går du. Jeg burde etterlate deg her!


    Han står over meg med ett bein på hver side av kroppen min og vifter med det ladde automatgeværet. Øynene mine har begynt å svikte. Jeg forsøker å feste blikket på pannebåndet hans med emblemet til Rote Armee Fraktion.


    Sanden, jeg har seget ned i den og ligger på ryggen ved foten av en sanddyne i det uhyggelige og nakne landskapet. Skal han skyte meg, så får han gjøre det, i det minste må jeg hvile her i natt.


    Jeg lukker øynene, minnene siger innover meg.

  


  
    


    Askegrå skyer siger vestfra mot Hardangervidda og visker ut de siste restene av lys i horisonten. Mellom vidda og meg ligger Trillemarka med åpne flyer og bølgende åser. En regnbyge vokser fram i et lite dalføre, snart er den framme ved kammen jeg befinner meg på.


    De første dråpene blåser inn og legger seg på vinduene. Istolen på verandaen forsøker jeg åskyve bort tankene på det jeg har bestemt meg for å gå i gang med.


    Ei kråke forsøker å finne seg til rette i ei bjørk tretti meter unna, ellers er det ikke tegn til liv.


    Så letter den, kommer flaksende i lav høyde over hytta og forsvinner fra synsfeltet idet et kjølig vinddrag trekker opp fra dalen. Snart har mørket visket ut de siste konturene av landskapet.


    Iboden er vedstabelen høy, og hytta er lett å varme opp. Stua begynner å bli behagelig varm.


    Jeg setter meg til rette ved midten av langbordet, tar en tannpirker i munnen og gir meg til å tygge på den. På bordplaten til venstre for meg har jeg plassert en gammel banankasse full av notatbøker, alle slags størrelser, formater og farger, uten datering, men nummerert på forsiden nede i høyre hjørne med rød eller svart tusj, på noen er tallet skrevet med blå kulepenn. Tjueåtte bøker i alt, fylt med historier og notater fra de siste førtisju årene av livet mitt og som jeg ikke har åpnet etter at jeg skrev i dem. Før jeg forlater hytta, skal jeg ha lest alt og ha satt noe av stoffet sammen til en historie.


    Jeg reiser meg og skyver stolen unna, bøyer meg over pappesken og bretter lokkene til side.


    Notatbok nummer én er mørk rød. Tallet har jeg skrevet med sort tusj.


    Jeg nøler, men åpner den og begynner å lese.

